## La Conselleria d’Emergències i Interior publica els horaris d’espectacles públics i activitats recreatives per a 2026

*** L’orde regula els horaris generals dels establiments públics, així com els horaris específics d’espectacles i activitats recreatives i socioculturals**

La Conselleria d’Emergències i Interior ha publicat en el *Diari Oficial de la Generalitat Valenciana* ([DOGV](https://dogv.gva.es/va/resultat-dogv?signatura=2025/48041)) l’orde que regula els horaris d’obertura i tancament per a espectacles, activitats recreatives, activitats socioculturals i establiments públics de 2026.

La norma incorpora l’ampliació, fins a les 04:00 hores, de l’horari de tancament de *pubs* i karaokes, cafés teatre, cafés concert i cafés cantant en municipis amb població inferior a 50.000 habitants. Anteriorment, esta hora de tancament es fixava a les 03:30 hores com a regla general.

Per la seua part, en els municipis amb població superior a 50.000 habitants es manté el tancament d’estos establiments a les 03:30 hores, si bé els ajuntaments podran, si així ho consideren, ampliar l’hora de tancament fins a les 04.00 hores mitjançant resolució motivada i ateses les peculiaritats de les poblacions, les condicions d’insonorització i l’afluència turística.

Estos canvis van ser introduïts en la Llei 14/210, d’espectacles públics, activitats recreatives i establiments públics, a través de la Llei de mesures fiscals, de gestió administrativa i financera i d’organització de la Generalitat de 2025 i van entrar en vigor el mes de juny passat.

L’orde assigna per horaris i en diferents grups els diferents establiments d’espectacles i els que oferixen activitats recreatives i socioculturals recollides en la Llei d’espectacles públics, activitats recreatives i establiments públics.

Així, l’horari de sales cinematogràfiques, teatres, amfiteatres, auditoris, circs, sales d’arts escèniques i sales de concerts comprendrà des de les 10:00 fins que finalitze l’última sessió, que, com a màxim, començarà a la 01:05 hores.

Per la seua part, les sales recreatives podran obrir a les 08:00 hores i tancar a la 01:00, en tant que les sales de conferències, els espectacles taurins, museus i sales d’exposicions, pistes de patinatge, parcs d’atraccions, parcs temàtics, establiments de joc d’estratègia amb armes simulades i els jocs d’*escape rooms* podran obrir a les 09:00 hores i tancar a la 01:00 hores.

Les sales socioculturals podran oferir actuacions musicals en directe i altres de caire cultural en horari diürn i fins a les 22:00 hores.

Els parcs aquàtics i les ludoteques obriran de 09:00 a 24:00 hores, i les escoles taurines, cibersalons o similars podran fer-ho de 10:00 a 24:00 hores, mentres que es reconeix a les pistes de bitles i billars un horari de 10:00 a 01:00 hores.

Així mateix, els establiments esportius com els pavellons, camps d’esport i estadis, piscines esportives, d’esbarjo o polivalents podran obrir de 06:30 a 01:00, mentres que els gimnasos podran obrir a les 06:00 hores si tenen acreditada la insonorització del local.

**Discoteques i sales de festa**

Les discoteques, sales de festes i salons de ball poden obrir des de les 17:00 hores fins a les 07:30 hores, mentres que les cafeteries, restaurants, bars i cibercafés tenen un horari de 06:00 a 01:30 hores, excepte les que es pogueren establir en locals considerats botigues de conveniència, l’horari de les quals serà de 08:00 a 03:00 hores.

Els salons de banquets podran obrir a les 10:00 hores i han de tancar com a màxim a les 03:30 hores, mentres que els zoològics, aquaris i parcs amb animals podran obrir a les 09:00 i tancar a les 22:00 hores.

Finalment, les sales polivalents podran obrir a les 09:00 hores i els salons *lounge*, a les 12:00 hores. En els dos casos, el tancament s’efectuarà, com a màxim, a les 02:30 hores.

Els espectacles i activitats que no tinguen un horari específic establit podran ajustar el seu horari d’obertura i tancament per analogia amb altres similars. En casos en els quals no siga possible l’aplicació analògica, l’òrgan autonòmic competent serà qui determine l’horari corresponent.

Els establiments dedicats a l’hostaleria i restauració situats en zones maritimoterrestres podran ampliar el seu horari d’obertura i tancament entre les 10:00 i les 04:00 hores, sempre que l’ajuntament corresponent l’autoritze mitjançant una declaració expressa. En este cas, s’arreplega també l’ampliació en l’hora de tancament introduïda amb les modificacions normatives que van entrar en vigor el mes de juny passat.

**Horaris de tancament per Nadal**

Es permetrà una extensió de 60 minuts en l’horari de tancament en les dates següents: 5 de gener (Nit de Reis), 8 d’octubre (vespra del Dia de la Comunitat Valenciana), 24 de desembre (Nit de Nadal) i 31 d’octubre (vespra del Dia de Tots els Sants). A més, es permetrà una extensió de 90 minuts en l’horari de tancament de Nit de Cap d’Any i Any Nou.

Els locals que organitzen sessions per a menors d’edat podran iniciar les seues activitats a partir de les 17:00 hores, i estes hauran de concloure, com a màxim, a les 22:00 hores.

L’horari dels espectacles programats durant les festes populars o en espais oberts o via pública serà determinat per l’ajuntament, amb la finalitat d’equilibrar el gaudi de les persones assistents i el dret al benestar del veïnat.

Quant als horaris dels cicles d’especial interés cultural o turístic, es permet que els ajuntaments autoritzen ampliacions d’horari fins a les 06:00 hores. Per a fer-ho, les organitzacions hauran de justificar la necessitat d’estes ampliacions ateses les característiques específiques de l’esdeveniment i haurà d’haver-hi també una resolució municipal motivada.

Fecha: 22/12/2025